SKRIFTLIG FORESPØRGSEL E-1730/02

af Karin Junker (PSE) til Kommissionen

(17. juni 2002)

Om: Muligheder for fremme af vedvarende energikilder inden for udviklingssamarbejde

90 % af afrikanerne har ikke adgang til elektricitet (udtalte Antonio Garcia Fragio fra Kommissionens Generaldirektorat for Udvikling under et forum om udviklingsstrategier, som blev afholdt af Kreditanstalt für Wiederaufbau og Deutsche Investitions- und Entwicklungsgesellschaft den 11. april 2002 i Bruxelles).

Selv om støtte til energisektoren imidlertid ikke udgør et prioriteret mål for udviklingssamarbejdet, bør den imidlertid prioriteres højere end de energiprojekter, som EU for øjeblikket støtter.

På grund af øget knaphed på fossile energireserver og af hensyn til klimabeskyttelsen vil forsyningen af energi fra vedvarende energikilder også få stigende betydning i udviklingslandene. Det kan (ifølge Rolf Seifried, ekspert fra Kreditanstalt für Wiederaufbau) forventes, at den kommende stigning i det globale energiforbrug hovedsagelig vil finde sted i udviklingslandene. Deres andel vil indtil 2020 stige til 45 % (i forhold til 1997, hvor andelen var på 34 %).

Kan Kommissionen derfor oplyse:

- Hvad Kommissionen har gjort for at fremme vedvarende energikilder i forbindelse med EU's udviklingssamarbejde?

- Hvilke planer og projekter Kommissionen har i denne forbindelse?

- Hvilke strategier findes i denne forbindelse navnlig for AVS-lande?

Svar afgivet på Kommissionens vegne af Poul Nielson

(8. august 2002)

Det ærede medlem fremhæver korrekt at energi ikke er et af de seks prioriterede indsatsområder i EU's udviklingspolitik. Indfaldsvinklen i forhold til energi i udviklingssamarbejdet er at sikre, at den mest bæredygtige energiløsning vælges i de enkelte tilfælde (set ud fra en økonomisk (livscyklusomkostninger), social, miljømæssig og institutionel synsvinkel), således at adgangen til energiydelser udvides for derved at udrydde fattigdommen. Omkostningerne i forbindelse med vedvarende energikilder kan fungere som en barriere for en udbredt indførelse af dem i udviklingslandene. I en række tilfælde vil en vedvarende energikilde være det bedste valg set ud fra en økonomisk synsvinkel, f.eks. ofte i fjerntliggende landdistrikter, hvor dette i praksis blot giver sig udslag i brug af brænde, mens det i andre ikke er tilfældet. De nuværende tendenser tyder på, at de vedvarende energikilder vil blive mere økonomisk overkommelige for udviklingslandene i fremtiden.

Der er mange vellykkede eksempler på brug af vedvarende energikilder inden for EU's udviklingssamarbejde, f.eks. det regionale solenergiprogram i Sahel (50 mio. EUR i dets første fase), hvor fotovoltaik anvendes til at pumpe vand (forlænges nu til dets anden fase), et program til 15 mio. EUR, hvor fotovoltaik anvendes til at forsyne fjerntliggende skoler i Sydafrika med elektricitet, solenergi til øerne i Kiribati osv.

Kommissionen er for øjeblikket sammen med medlemsstaterne ved at udarbejde et energiinitiativ, som skal fremlægges i Johannesburg på verdenskonferencen om bæredygtig udvikling (World Summit on Sustainable Development (WSSD)). De vedvarende energikilder vil være en af de mulige aktiviteter under dette initiativ.

Arten og omfanget af det arbejde, der vil blive udført via de nye partnerskaber under EU's energiinitiativ, vil ændre sig med tiden, idet det vil afhænge af udviklingslandenes efterspørgsel efter de aktiviteter, der vil blive tilbudt under initiativet. Initiativet vil omfatte aktiviteter (på national eller regional basis alt efter, hvad partnerlandene finder hensigtsmæssigt) inden for følgende områder: institutionel kapacitetsopbygning, teknisk samarbejde, overførsel af knowhow og færdigheder, markedsudvikling, herunder fremme af passende former for offentlige/private partnerskaber, fremme af samarbejde med de finansielle institutioner og integrering af energi i andre sektorer.

Hvad staterne i Afrika, Vestindien og Stillehavet (AVS) angår, er det interessant at bemærke, at energi kun indtager en stærk rolle i meget få af de landestrategidokumenter og regionale strategidokumenter for AVS-landene under 9. Europæiske Udviklingsfond (EUF), som modtagerlandene/-regionerne selv udarbejder. Når WSSD er overstået, agter Kommissionen at afholde et møde med afrikanske embedsmænd for at skærpe opmærksomheden omkring den rolle, energi (herunder de vedvarende energikilder) spiller i den sociale og økonomiske udvikling, og udbygge partnerskaberne i forbindelse med EU's energiinitiativ. Øget opmærksomhed omkring initiativet er helt afgørende for dets udvikling i betragtning af den begrænsede efterspørgsel.

For en fyldigere beskrivelse af Kommissionens synspunkter om disse spørgsmål opfordres det ærede medlem til at læse Kommissionens bemærkninger til Energisamarbejdet med udviklingslandene(1), der blev vedtaget den 17.7.2002.

(1) KOM(2002) 408.